b'\n_START_ARTICLE_\nLev Konstantinovi\xc4\x8d Knipper\n_START_SECTION_\n\xc5\xbdivljenje\n_START_PARAGRAPH_\nKnipper je bil delno nem\xc5\xa1kega, delno ruskega rodu. Bil je ne\xc4\x8dak Olge Knipper, ki je bila \xc5\xbeena Antona Pavlovi\xc4\x8da \xc4\x8cehova. Njegova starej\xc5\xa1a sestra, ki ji je bilo ime prav tako Olga Knipper, je bila znana sovjetska igralka in se je poro\xc4\x8dila z Mihailom \xc4\x8cehovom. Odra\xc5\xa1\xc4\x8dal je v dvojezi\xc4\x8dni dru\xc5\xbeini, katere \xc4\x8dlani so govorili teko\xc4\x8de rusko in nem\xc5\xa1ko. O\xc4\x8de Konstantin je bil nem\xc5\xa1kega porekla in je delal kot in\xc5\xbeenir na \xc5\xbeeleznici. V mladosti je bil Lev Knipper odli\xc4\x8den tenisa\xc4\x8d in zelo dober alpinist._NEWLINE_V ruski dr\xc5\xbeavljanski vojni je bil Lev Knipper v Beli gardi in se je bojeval pod vodstvom barona Wrangla na Daljnem vzhodu in v Sibiriji. Ko je leta 1920 Rde\xc4\x8da armada premagala Wrangla, je skupaj z ostanki njegove vojske pobegnil iz Rusije. Leta 1922 pa se je vrnil v tedanjo Sovjetsko zvezo, ko so ga sovjetske oblasti po splo\xc5\xa1ni amnestiji biv\xc5\xa1ih belogardistov rehabilitirale in se je pridru\xc5\xbeil takratni varnostni slu\xc5\xbebi OGPU (njenemu mednarodnemu oddelku, to\xc4\x8dneje propagandnemu oddelku rde\xc4\x8de armade). Ni pa sodeloval v nobenih notranjih \xc4\x8distkah ali nasploh v notranjih zadevah.\n_START_SECTION_\n\xc5\xbdivljenjsko delo in glasba\n_START_PARAGRAPH_\n\xc5\xbde kot mlad de\xc4\x8dek se je nau\xc4\x8dil igrati klavir kot samouk. Zelo veliko podporo pri igranju klavirja in pri za\xc4\x8detkih skladanja je dobival \xc5\xbee pred oktobrsko revolucijo od svoje tete Olge \xc4\x8cehove. Po povratku v Sovjetsko zvezo je imel glasbeno vzgojo na konservatoriju v Gnesinu v Moskvi z u\xc4\x8diteljem Reinholdom Gliereom. V dvajsetih letih prej\xc5\xa1njega stoletja je bil zaposlen v moskovskem Umetnostnem gledali\xc5\xa1\xc4\x8du skupaj z Vladimirom Nemirovi\xc4\x8dem-Dan\xc4\x8denkom in Konstantinom Stanislavskim. V za\xc4\x8detku so bila njegova dela narejena pod mo\xc4\x8dnim vplivom zahodnih futuristi\xc4\x8dnih tokov. Da bi dokazal svojo vdanost sovjetskemu sistemu in socializmu, je odpotoval v Tad\xc5\xbeikistan, kjer je \xc5\xa1tudiral etnolo\xc5\xa1ko glasbo srednjeazijskih narodov._NEWLINE_Po letu 1930 je za\xc4\x8del z novo vrsto simfonije. To je bila vokalna simfonija, ki je vrhunec dosegla v njegovi \xc4\x8detrti simfoniji leta 1934 (pesnitev Komsomolski borec)._NEWLINE_Leta 1934 je napisal svojo najslavnej\xc5\xa1o \xc4\x8detrto simfonijo, ki vsebuje njegovo najslavnej\xc5\xa1e delo Polju\xc5\xa1ko Poljo, po mnenju mnogih najbolj\xc5\xa1e vokalno delo 20.stoletja. Besedilo Viktorja Guseva je posve\xc4\x8deno komandirju rde\xc4\x8de armade Klimentu Voro\xc5\xa1ilovu. Pesem iz simfonije je postala stalnica rde\xc4\x8dearmejskega zbora. Tega leta se je tudi poro\xc4\x8dil s tajno agentko z vzdevkom Marija, ki je bila osebna znanka Lavrentija Berije, vodje tajne slu\xc5\xbebe v Sovjetski zvezi._NEWLINE_Pred in med drugo svetovno vojno je Knipper igral zelo pomembno vlogo. Pred vojno je dolo\xc4\x8den \xc4\x8das \xc5\xbeivel celo v Berlinu kot tajni agent sovjetske tajne slu\xc5\xbebe, kjer je \xc5\xbeivela Olga \xc4\x8cehova, v Nem\xc4\x8diji zelo priljubljena in slavna filmska igralka, ki je bila blizu Hitlerjevih krogov in je bila celo osebna prijateljica samega diktatorja. Preko nje naj bi organiziral in izvedel atentat na Hitlerja. Iz Moskve je Knipper dobil natan\xc4\x8dna navodila za samomorilski napad na Hitlerja med obiskom le tega pri Olgi. Izvedbo na\xc4\x8drta pa je prepre\xc4\x8dil sam Stalin, ki se je bal, da se bo po Hitlerjevem atentatu nacisti\xc4\x8dna Nem\xc4\x8dija spoprijateljila z Anglijo. Knipperja pa so nacisti aretirali in kar nekaj \xc4\x8dasa je pre\xc5\xbeivel v tabori\xc5\xa1\xc4\x8dih nacisti\xc4\x8dne Nem\xc4\x8dije, kjer pa je zaradi odli\xc4\x8dnega znanja nem\xc5\xa1kega jezika pre\xc5\xbeivel. Ko so bili nacisti \xc5\xbee blizu Moskve, pa so v sovjetski tajni slu\xc5\xbebi naredili obse\xc5\xbeen na\xc4\x8drt kako bi likvidirali nem\xc5\xa1ke generale in samega Hitlerja v primeru, \xc4\x8de bi Moskva padla v roke nacistom. Za to nalogo je bil zadol\xc5\xbeen Knipper. Konec vojne je Lev Knipper do\xc5\xbeivel v Sovjetski zvezi, nekaj let po vojni pa je \xc5\xbeivel v Zahodni Nem\xc4\x8diji kot tajni agent KGB in se predstavljal kot protikomunist._NEWLINE_Njegov opus obsega pet oper, vklju\xc4\x8dno z opero Mali princ, 20 simfonij, baleti, \xc5\xa1tevilna kraj\xc5\xa1a klavirska dela, pisal pa je tudi filmsko glasbo. Raziskoval je glasbo Turkmenistana, Kirgizistana in Tad\xc5\xbeikistana.'